جاسمين دمراوي

**جاسمين دمراوي** (مزيودة ف 21 يناير 2004 ف سان كلوض) كوايرية فرانساوية مغريبية كاتلعب ف لپوسط ديال مهاجمة ف ؤ. س. سان ڤي.

زيادة على لكورة التقليدية، كاتلعب دمراوي تا لفوتسال ف لفرقة ديال لأكاديمية د لفوتسال د بوزونسون، و معا لمنتخب لوطني لمغريبي د لفوتسال عيالات.

## لكاريير د لفراقي

### التدريب ف جورا فوت الجنوبي
جاسمين دمراوي دارت لفورماسيون ديالها ف فرقة جورا سود فوت *Jura Sud Foot*، لي كاينة ف مدينة مولانج *Molinges* ف جهة جورا *Jura*. اللعب ديالها مع الفرقة خلاها باش يتعيط لها بزاف د المرات ف ليكيپ ديال الشابات ديال الجهة.

مع لكبار، جاسمين دمراوي وصلات مع الفرقة ديالها لـRégional 1 من بعد ما سالاو لموسم 2022-2023 و هوما شادين لمرتبة اللولة فـRégional 2.

### معا سان ڤي (من 2024)
من بعد شحال من موسم مع الفرقة لي تفورمات فيها، جورا سود فوت، جاسمين دمراوي بقات ف نفس الجهة و سنات مع ؤ. س. سان ڤي. لعبات الماتش اللول ديالها مع الفرقة الجديدة نهار 22 شتنبر 2024، و دخلات ف الماتش ضد الفرقة الثانية ديال AJ Auxerre ف الدورة الثانية ديال بطولة Régional 1. الماتش سالا بالتعادل (1-1)، و هي لي ماركات بيت التعادل.

### لفوتسال معا لأكاديمية د بوزونسون
جاسمين دمراوي عندها دوبل ليسونس، و هاد الشي كيعطيها لإمكانية باش تلعب فوتسال ف نفس لوقت معا الكورة الكلاسيكية، ف فرقة لأكاديمية د لفوتسال د بوزونسون *Besançon Académie Futsal*. النتائج ديالها و المستوى ديالها مع الفرقة ديال بوزونسون خلات الباب محلول قدّامها باش تديها ليكيپ الجيهاوية.

مع الفرقة ديالها، ربحات جاسمين دمراوي البطولة الجهوية ديال الفوتسال فموسم 2023-2024، من بعد ما ربحات الفرقة ديالها ف لفينال ضد ف.س. ڤيزول *FC Vesoul*.

## لكاريير الدولية

### لمنتخب لوطني لمغريبي د لفوتسال
الأداء ديالها مع فرقة لأكاديمية د لفوتسال د بوزونسون خلا جاسمين دمراوي باش يتعيط لها للمنتخب لوطني لمغريبي د لفوتسال د لعيالات.

ف شهر يوليوز 2024، توصلات جاسمين دمراوي ب إستدعاء من عند لمدريب عادل السايح باش تشارك ف شي معسكرات ديال الإنتقاءات الأولية. و من بعد، تختارات باش تمشي تلعب ف التورنوا الدولي ديال شانشيري *Xanxerê* ف لبريزيل، لي تدارت ف الشهر لي من بعد. و ف هاد الدورة، لعبات أول ماتش رسمي ديالها مع لمنتخب ديال لمغريب نهار 6 غشت 2024، و كانت ف التشكيلة الأساسية ضد لبريزيل.

ماركات أول بيت دولي ديالها شي يامات من بعد، و كانت هي لي حلّات السكور ضد لارجونتين. المنتخب المغريبي سالا التورنوا ف لمركز الرابع، و دمراوي شاركات ف ف لماتشات كاملين.

ف الشهر لي من بعد، سافرات ليكيپ ناسيونال ل مدريد باش تلعب جوج ماتشات وديّين ضد سپانيا نهار 10 و 11 شتنبر. المغرب خسر لماتشات بجوج. اللول سالا 10-1 لصالح الصبليونيات، و التاني ربحاتو سپانيا 6–0. دمراوي لعبات ف لماتشات بجوج.

من بعد، ستقبل لمغريب لبحرين و ؤزباكيستان ف ماتشات ديال التحضير. جاسمين دمراوي ماركات دوبلي ضدّ البنات ديال لبحرين. ف الشهر لي من بعد، تعيط ليها مرّة خرة باش تلعب جوج ديال لمواجهات لودية، اللولة ضدّ لعراق و الثانية ضدّ جمهورية تشيك. دمراوي بانت مزيان ضدّ لعراقيات ب دوبلي نهار 29 نونبر 2024، و ماركات جوج د البيوت حتى ضدّ التشيكيات نهار 5 دجنبر 2024.

#### كاس إفريقيا 2025
ف إطار التحضيرات ديال كاس إفريقيا د لفوتسال 2025، ستقبل لمغريب السينيڭال ف جوج ماتشات وديّين نهار 25 و 26 مارس ف مجمع محمد السادس. دمراوي لي شاركات ف لماتشات بجوج، ماركات خمسة د البيوت ف الماتش اللول، و زادت بيت آخر ف الماتش التاني.

نهار 12 أبريل 2025، الجامعة المغربية علنات على الليستة ديال اللعّابات لي غادي يشاركو ف كاس إفريقيا. جاسمين دمراوي كانت من بين اللعّابات لي نادا عليهم عادل السايّح.

لمغريب ربح ناميبيا (8–1) و لكاميرون (7–1) ف دور لڭروپات، و من بعد قصا أنڭولا ف الدومي فينال (5–1) و ضمن بلاصتو ف كاس لعالم 2025. و  ف لفينال، قدر لمغريب يغلب طانزانيا (3–2) و دا لكاس.

جاسمين دمراوي لعبات ف جميع لماتشات، دارت دوبلي ضدّ ناميبيا، سجلات بيت ضدّ أنڭولا، و كانت هي لي جابت بيت الرباح ضدّ طانزانيا. و بفضل لأداء ديالها، الكاف عطاتها جايزة أحسن لعّابة ف الدورة.

## لإحصائيات

### ف لفراقي (كورة)
الطابلو الجاي كيجمع لإحصائيات ديال جاسمين دمراوي معا لفراقي ديالها ف لكورة لكلاسيكية:

### ف لفراقي (فوتسال)
الطابلو الجاي كيجمع لإحصائيات ديال جاسمين دمراوي معا لفراقي ديالها ف لفوتسال:

## جوائز
* ؤ.س. سان ڤي
** 2025: لكاس الجهاوية د بورڭوني فرانش كونطي
* لمنتخب لوطني د لفوتسال د لعيالات
** 2025:
*** ربحو كاس إفريقيا د لفوتسال
*** الرتبة التالتة ف التورنوا د كرواتيا (فوتسال ويك *Futsal Week*)

### جوائز فردية

* *لعابة د لماتش* ضد ناميبيا ف الدور اللول ديال كاس إفريقيا د لفوتسال د لعيالات 2025
* *أحسن لعابة* ديال كاس إفريقيا د لفوتسال د لعيالات 2025

## مصادر

تصنيف:فرانساويين من أصل مغريبي
تصنيف:زيادة 2004
تصنيف:بيوغرافيا د نسا
تصنيف:لعابة مغريبية د لفوتسال
تصنيف:كوايرية مغريبية
تصنيف:ناس حيين